1. בפני תביעה כספית לפיה מבקש התובע לחייב את הנתבעת בתשלום סך של 60,000 ש"ח.
2. במועדים הרלוונטיים לתביעה היה התובע שחקן כדורגל בקבוצת מכבי עוספיא (להלן: "קבוצת מכבי"). קבוצת מכבי אוגדה כעמותה והיא קיבלה תקציב מהנתבעת.
3. בין התובע לבין קבוצת מכבי התגלע סכסוך כספי בגינו התקיימה בוררות במוסד לבוררות שליד התאחדות לכדורגל בישראל. במסגרת הבוררות הגיעו הצדדים להסכם אשר קיבל תוקף של פסק בוררות מיום 3.12.03, לפיו נקבע כי על קבוצת מכבי לשלם לתובע סך של 60,000 ש"ח (להלן: "הסכם הבוררות"). בסעיף 2 להסכם הבוררות נקבע לעניין אופן תשלום הסכום הנ''ל כדלקמן: '' ...ישולם ע"י המועצה המקומית עוספיא בהיותה המממנת של הקבוצה הנ"ל ובהמחאות שלה...".
4. יודגש כי הנתבעת לא היתה צד להליך הבוררות ובפסק הבוררות קבע הבורר: " מאשר הסכם הפשרה, ככל שהדברים נוגעים לצדדים הישירים שבפני (אין בסמכותי לחייב את מ.מ. עוספייה) ונותן לו תוקף של פסק בוררות".
" הרינו לאשר בזה שהועבר למועצה הסכם הבוררות בינך לבין מכבי כדורגל עוספיא ואשר נחתם באמצעות עורכי הדין בדר ואיימן פרו שבו צויין סכום החוב שמכבי חייבת לך בסך 60 א ש"ח.
כמו כן, הועבר לנו הסכמת ובקשת הנהלת מכבי עוספיא שהמועצה תשלם את החוב הנ"ל ותקזז את החוב מתקציב מכבי כדורגל עוספיא לשנת 2003.
6. ביום 13.8.03 התכנסה מליאת הנתבעת והחליטה לקזז מהתקציב המיועד של קבוצת מכבי את חובות שחקניה וספקיה למועצה המקומית בגין מים וארנונה וכנגד קבלת רשימת השחקנים והספקים וגובה חובם לקבוצת מכבי (להלן: "החלטת המועצה").
7. ביום 20.9.03 החליטה קבוצת מכבי לאשר קיזוז חובותיה לשחקני וספקי הקבוצה מהתקציב המגיע לה מהנתבעת עד לגובה חובם לנתבעת בגין מים וארנונה (להלן: "החלטת קבוצת מכבי").
ביום 24.9.03 שלחה קבוצת מכבי לנתבעת רשימת השחקנים והספקים החייבים לה כספים, וזאת בהתאם להחלטת המועצה (להלן: "הרשימה"). כעולה מהרשימה, חוב קבוצת מכבי כלפי התובע מגיע לסך של 80,000 ש"ח.
8. הנתבעת קיזזה חוב הארנונה של התובע בסך של 1,780 ש"ח.
9. קבוצת מכבי לא שילמה לתובע את הסכום שנקבע בהסכם הבוררות, מכאן התביעה.
10. הנתבעת מבקשת לדחות את התביעה על הסף בנימוק כי מכתב ראש המועצה יוצר התחייבות כספית ובהתאם להוראות הדין על מנת כי יהיה לו תוקף מחייב כלפי המועצה, הוא צריך להיות חתום על ידי ראש המועצה, גזבר המועצה ובחותמת המועצה. דא עקא, במקרה דנן גזברית המועצה אינה חתומה על המכתב. הנתבעת מפנה לכך כי היא אינה צד להליך הבוררות אשר התנהל בין התובע לבין קבוצת מכבי ורק עם הגשת התביעה נודע לה על המחלוקת שבין הצדדים. כמו כן, הנתבעת הסכימה לקזז מתקציב קבוצת מכבי את חובות שחקניה וזאת עד לגובה חוב המים והארנונה שהיו חייבים השחקנים לנתבעת ,זאת ותו לא.
11. בדיון אשר התקיים בתביעה הוגשו תצהירי עדותם הראשית של התובע וכן של העדים מטעמו, ראש המועצה, חבר המועצה ויו"ר ועדת החינוך והספורט במועדים הרלוונטיים, מר אוסאמה סיף וכן יו"ר קבוצת מכבי, עו"ד שכיב אבו רוקן (להלן: "יו"ר קבוצת מכבי"). מנגד, מטעם הנתבעת הוגש תצהיר עדותה הראשית של הגזברית, גב' נאהדה מנסור (להלן: "הגזברית").
כל המצהירים נחקרו בפניי.